b'\n_START_ARTICLE_\nZarubinska kultura\n_START_PARAGRAPH_\nZarubinska kultura je bila pomembna arheolo\xc5\xa1ka kultura, ki je cvetela severno od \xc4\x8crnega morja ob zgornjem Dnjepru in reki Pripjat, segajo\xc4\x8d na zahodu do pore\xc4\x8dja reke Visle. Kronolo\xc5\xa1ko je datirana od 3. ali 2. stoletja pr. n. \xc5\xa1t. do 2. stoletja n. \xc5\xa1t. Odkrita je bila okoli leta 1899 in danes obsega okoli 500 najdi\xc5\xa1\xc4\x8d. Velja za vzhodno razli\xc4\x8dico Przeworske kulture, s katero jo obi\xc4\x8dajno \xc5\xa1tejejo v enoten arheolo\xc5\xa1ki kompleks._NEWLINE_Podobno kot njena naslednica \xc4\x8dernjahivska kultura ima razli\xc4\x8dna izhodi\xc5\xa1\xc4\x8da. Nanjo so vplivale keltska latenska kultura, pomorjanska kultura ter kultura stepskih nomadskih ljudstev (Skitov in Sarmatov). Skitsko-sarmatski vpliv je o\xc4\x8diten predvsem v lon\xc4\x8darstvu, oro\xc5\xbeju, hi\xc5\xa1nih predmetih in osebnem okrasju. Kasneje je bila tudi pod vplivom rimskih naselbin ob Donavi._NEWLINE_Nosilci zarubinske kulture so se pre\xc5\xbeivljali s kmetijstvom in vzrejo \xc5\xbeivine ter lovom. Izpri\xc4\x8dano je tudi, da so z naselbinami ob \xc4\x8crnem morju trgovali s ko\xc5\xbeo divjih \xc5\xbeivali. Pokojne so upepeljevali in jih pokopavali v \xc5\xbearah ali jamah._NEWLINE_Etni\xc4\x8dna identiteta zarubinske kultura je bila v preteklosti predmet \xc5\xa1tevilnih polemik, ki so jih zaznamovali tudi politi\xc4\x8dni in ideolo\xc5\xa1ki motivi. Po mnenju slovanskih strokovnjakov je zarubinska kultura odraz Proto-Slovanov , nem\xc5\xa1ki znanstveniki pa so jo sku\xc5\xa1ali povezovati s selitvami germanskih ljudstev, izpri\xc4\x8danih v klasi\xc4\x8dnih virih, kot npr. Skiri. Kronolo\xc5\xa1ko in zemljepisno naj bi zarubinski kulturi posebej dobro ustrezali Bastarni, ljudstvo, ki ga ve\xc4\x8dkrat omenjajo klasi\xc4\x8dni pisci. Lingvisti\xc4\x8dna identiteta Bastarnov sicer ni jasna._NEWLINE_Verjetno so iz me\xc5\xa1anice kultur, ki so vplivale na nastanek zarubinske kulture, iz\xc5\xa1li Praslovani. To tezo potrjujejo anti\xc4\x8dna slovanska re\xc4\x8dna imena na tem obmo\xc4\x8dju._NEWLINE_Po 3. stoletju so obmo\xc4\x8dje zarubinske kulture zavzeli Goti in nasledila jo je \xc4\x8dernjahivska kultura.'